P6_TA(2006)0276

Part menti halászközösségek

Az Európai Parlament állásfoglalása a part menti halászatról és a part menti halászközösségek által tapasztalt problémákról (2004/2264(INI))

Az Európai Parlament,

- tekintettel a közös halászati politikára,

- tekintettel az Európai Halászati Alapra vonatkozó rendeletekre,

- tekintettel a halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról szóló, 1999. december 17-i 2792/1999/EK tanácsi rendelet [1] 11. cikkére,

- tekintettel a Halászat: biztonság és a balesetek okai című, 2001. április 5-i állásfoglalására [2],

- tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre [3],

- tekintettel a halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról szóló 2792/1999/EK rendelet módosításáról szóló, 2004. július 19-i 1421/2004/EK tanácsi rendeletre [4],

- tekintettel "A nők hálózatai: halászat, gazdálkodás és diverzifikáció" című, 2005. december 15-i állásfoglalására [5],

- tekintettel a lisszaboni stratégiára,

- tekintettel eljárási szabályzatának 45. cikkére,

- tekintettel a Halászati Bizottság jelentésére és a Nőjogi és Esélyegyenlőségi Bizottság véleményére (A6-0141/2006),

A. mivel a part menti halászterületek, különösen a kisipari jellegű parti és a hagyományos halászterületek, jelentősen hozzájárulnak a part menti közösségek társadalmi-gazdasági jólétéhez, a helyi fejlődéshez, a munkahelyek megőrzéséhez és teremtéséhez a beszállító- és a feldolgozóiparban egyaránt, a frisshalellátáshoz, valamint a hagyományos helyi kultúrák megőrzéséhez;

B. mivel a halászati ágazatot sújtó gazdasági és társadalmi válság különös aggodalomra ad okot a kevésbé versenyképes flottaszegmensek, és különösen a part menti halászterületek számára;

C. mivel jelenleg számos közösségi rendelet különféle intézkedéseket tartalmaz a kisipari jellegű halászat különféle vetületei vonatkozásában;

D. mivel a közös halászati politikának és eszközeinek - különös tekintettel a jövőbeli Európai Halászati Alapra - figyelembe kell venniük a part menti halászterületeket és alkalmazkodniuk kell azok egyedi problémáihoz, mindenekelőtt a kisipari jellegű és a hagyományos part menti halászterületeken;

E. mivel fontos biztosítani az Európai Unión belüli part menti halászterületek jövőjét, hiszen jelentősen hozzájárulnak a foglalkoztatáshoz a part menti területeken, ugyanakkor annak szükségességét sem szabad figyelmen kívül hagyni, hogy ebben a szegmensben meg kell akadályozni a flották kapacitástöbbletét és az erőforrások ebből eredő kimerülését;

F. mivel a magas munkanélküliség és az öregedő part menti halászati népesség ellenére néhány part menti területen súlyos hiány jelentkezik a fiatal munkaerő tekintetében;

G. mivel egyes part menti területek, különösen a szigetek vagy a távol eső part menti területek, erősen függenek a halászattól és a kapcsolódó iparágaktól;

H. mivel a legtávolabbi térségek feldolgozóiparának versenyképességét és gazdasági életképességét nagyrészt a közösségi támogatás biztosítja,

I. mivel számos tagállamban súlyos hiány mutatkozik a part menti halászati ágazatra vonatkozó pontos statisztikai információk tekintetében, és ez megakadályozza az ágazat komoly elemzését és összehasonlítását;

J. mivel egy új közösségi kezdeményezés hasznos lehet az ágazat jövőbeni fejlődése szempontjából;

K. mivel - tekintettel az ágazat érdekképviseleti szerveinek és a helyi hatóságoknak a helyi fejlesztéssel kapcsolatos potenciális meghatározó szerepére - az említett intézményeknek közösségi szinten ösztönzött és támogatott projekteket és cselekvéseket kell kialakítaniuk a part menti (különösen a kisipari jellegű és hagyományos) halászterületek támogatására;

L. mivel fontos, hogy a part menti halászok részt vegyenek a kereskedelmi folyamatban, javítva termékeik forgalmazási mechanizmusain és támogatva a halászati termékeket illetően a közös piacszervezés felülvizsgálatát a tisztességesebb kiinduló eladási árak biztosítása és az értéklánc mentén a hozzáadott érték jobb eloszlásának elősegítése érdekében;

M. mivel létfontosságú biztosítani a part menti halászok és érdekképviseleti szerveik részvételét a közös halászati politika döntéshozatali folyamatában, a tengeri környezet védelmét és a halállomány helyreállítását, előmozdítva a közös irányítás elvének alkalmazását és a közös halászati politika decentralizálását;

N. tekintettel az ágazati jövedelmek és bérek bizonytalanságára, amely a piaci gyakorlatból, a kezdeti értékesítés árképzési módszereiből és a tevékenység egyenetlen jellegéből adódik;

O. mivel a part menti halászati ágazatot is érinti a változó költségek emelkedése, az olajárak nagyfokú instabilitásával együtt;

P. mivel egyre emelkedik a feszültség és az erőforrások iránti verseny a megélhetésért halászó part menti halászok és a kedvtelésből halászók között, és mivel ezzel a problémával foglalkozni kell;

Q. mivel biztosítani kell, hogy a part menti halászati technikák szintén hozzájáruljanak a környezet fokozottabb védelméhez és a halászati ágazat fenntartható fejlődéséhez;

R. tekintettel arra, hogy ösztönözni kell a part menti halászok szakképzését,

1. hangsúlyozza, hogy a part menti halászterületek nem csak a helyi gazdaságokhoz, hanem a part menti közösségek társadalmi szerkezetének fenntartásához is alapvetően hozzájárulnak, mivel - különösen a szigeteken vagy a távol eső part menti területeken - a kifogott halak mennyiségéhez viszonyítva több álláslehetőséget kínálnak, mint más flottaszegmensek;

2. úgy véli, hogy part menti halászati tevékenység alapvető fontosságú a kulturális hagyományok és szokások megőrzéséhez, nem csupán az érintett régiók kulturális sokszínűségét, hanem teljes part menti közösségek túlélését is biztosítva; továbbá úgy véli, hogy e hagyományokat és szokásokat meg kell őrizni;

3. elismeri, hogy a part menti halászterületek építő szerepet tölthetnek be és kell betölteniük a part menti tengeri környezet védelme és megőrzése tekintetében;

4. elismeri azonban, hogy ha túlságosan nagy a part menti flották kapacitása, az előidézheti az erőforrások kimerülését is;

5. úgy véli, hogy a tagállamoknak a regionális politika részeként - közös mechanizmusok alkalmazásával - meg kell védeniük a part menti halászatot annak érdekében, hogy fennmaradhasson, továbbá a célok elérését és az egyes rendelkezések végrehajtását a part menti övezetek természeti adottságaitól és az erőforrások védelmétől kell függővé tenniük; a part menti övezetek olyan területek, ahol számos - többek között ipari célú - halfajta ívik, és ahol ivadékokat tenyésztenek;

6. úgy véli azonban, hogy folyamatosan kutatni kell a part menti halászterületek szerepét és hatását annak biztosítása céljából, hogy - valamennyi halászati tevékenységhez hasonlóan - azok fenntartható szinten maradjanak;

7. úgy véli, hogy célzott kutatásokat kell folytatni a legfeljebb 12 m hosszúságú, passzív halászeszközöket használó hajókkal, a parttól számított három tengeri mérföldön belül végzett halászat védelméről;

8. javasolja az olyan halászeszközök használatának megszüntetését, amelyek veszélyeztetik a part menti állomány fenntarthatóságát és a halászati ágazathoz kapcsolódó társadalmi szerkezet életképességét;

9. elismeri annak nehézségét, hogy EU-szinten határozzák meg a part menti halászterületek fogalmát, és ennélfogva úgy véli, hogy sürgősen szükség van olyan, mindenki számára elfogadható alapfeltételek meghatározására, amelyek megteremtik a part menti, nyílt tengeri és kedvtelési célú halászati tevékenységek közötti szükséges egyensúlyt;

10. úgy véli, hogy a minimális követelményeknek figyelembe kell venniük többek között a következő szempontokat:

a) kisipari jellegű part menti halászat;

b) a hajók hossza;

c) a hajó működési helyéül szolgáló, honi kikötőtől mért távolság, tekintettel a tagállamok különböző földrajzi és hajózási körülményeire;

d) az a maximális időtartam, amelyet egy hajó a honi kikötőtől távol tölthet;

e) hajók, amelyek naponta visszatérnek a kikötőbe és a kifogott árut frissen árusítják;

11. úgy véli, hogy a part menti halászterületekre vonatkozó adatgyűjtésre irányuló harmonizált megközelítés alapvető fontosságú a part menti halászati tevékenységekre vonatkozó pontos adatok nyújtásához, amely a közös fogalommeghatározás egyik előfeltétele;

12. felszólítja a Bizottságot, hogy sürgősen tegyen javaslatot a part menti halászterületekre vonatkozó adatok összehangolásának módjaira az Európai Unió egész területén, az egyes nemzeti és regionális halászterületek jellemzőinek megóvásával;

13. hangsúlyozza, hogy a part menti halászati ágazat sokrétű problémáival sürgősen foglalkozni kell, különösen az irányítás, a szerkezetjavítás, a fejlesztés, az oktatás és a képzés területén;

14. úgy véli, hogy alapvető fontosságú, hogy a part menti halászok és a tőlük függő közösségek nyereségalapjuk megerősítése és életszínvonaluk javítása érdekében közvetlenebbül vegyenek részt a feldolgozásban és a kereskedelemben;

15. javasolja az ágazaton belüli támogatás fenntartását a halászati termékek feldolgozására a legtávolabbi térségekben, különösen a tonhal-konzerváláshoz használt olívaolaj támogatásának fenntartását;

16. felszólítja a Bizottságot, hogy a közös halászati politikában ismerje el a part menti és a hagyományos halászat egyedi jellegét, továbbá határozza meg, hogy a meglévő eszközök milyen mértékben képesek kielégíteni az ágazati igényeket, illetve szükség szerint módosítsa az eszközöket;

17. elismeri, hogy az EU hatályos joganyagában vannak olyan rendelkezések, amelyek kimondottan a part menti halászati ágazat irányításával és szerkezetjavításával foglalkoznak;

18. úgy véli, hogy az új Európai Halászati Alapnak finanszírozást kell nyújtania az üzemanyag-takarékos motorok és a környezetbarát halászfelszerelések beszerzéséhez, valamint a fedélzeti munkakörülmények javításához a part menti halászat esetében, amennyiben ezek nem járnak a kapacitások növelésével;

19. felszólítja a Bizottságot, hogy finanszírozza a part menti halászhajók korszerűsítését;

20. felszólítja ezért a Bizottságot, hogy fontolja meg egy erre a fontos ágazatra vonatkozó új közösségi kezdeményezés kidolgozását;

21. felszólítja továbbá ezzel összefüggésben a Bizottságot, hogy biztosítsa, hogy bármely új politika megfelelő végrehajtásának lehetővé tétele érdekében egyedi és megfelelő finanszírozási eszközök álljanak rendelkezésre;

22. hangsúlyozza, hogy a néhány tagállamban létrehozott part menti irányítási tervek pozitív hatásokat gyakoroltak az ágazatra, és következésképpen úgy véli, hogy e terveknek bármely új EU-s kezdeményezés lényeges elemét kell alkotniuk;

23. rámutat arra, hogy jelenleg a tagállamokban az ágazattal kapcsolatos szakképzés vagy egyáltalán nem megfelelő vagy nem is létezik;

24. rámutat, hogy haladéktalanul ki kell alakítani egy olyan képzési programot, amelynek tárgya a munkahelyi biztonság a halászati ágazatban, a tengeri környezet védelme, az erőforrások védelme, a tenger és a part menti övezetek védelme, a fogások minősége és forgalmazása, valamint a halfeldolgozó ipar igazgatása;

25. megerősíti, hogy a megfelelő és egyedi oktatás és képzés alapvető fontosságú a part menti régiók fiataljainak arra való ösztönözéséhez, hogy folytassák a part menti halászati tevékenységeket és hagyományokat;

26. felszólítja ezért a Bizottságot, hogy terjesszen elő egyedi oktatási és képzési programokat a part menti halászati ágazatra, vagyis ösztönözze a fiatal szakemberek ágazati elhelyezkedését és nyújtson megfelelő finanszírozást a programok teljes végrehajtásának és sikerének biztosítása érdekében;

27. kéri továbbá ezzel összefüggésben azt, hogy a megtett intézkedések kapják meg a szükséges nyilvánosságot annak biztosítása érdekében, hogy a képzési lehetőségekre vonatkozó átfogó információ minden érdekelt fél számára könnyen elérhető legyen;

28. úgy véli, hogy a part menti halászatra vonatkozó bármilyen új jogszabályban különös figyelmet kell fordítani egy olyan biztonsági kultúra létrehozására és fenntartására, amelyben a biztonság kapja a legnagyobb prioritást, valamint annak biztosítására, hogy a part menti ágazatra vonatkozó biztonsági szabályokat megfelelően hajtják végre; ragaszkodik ahhoz, hogy egy ilyen biztonsági kultúrának mindenekelőtt új biztonsági berendezésekre és anyagokra kiterjedő kapacitással rendelkező biztonságosabb és korszerűbb flottát kell biztosítania, ami szükséges ahhoz, hogy a Parlament által már jóváhagyott jövőbeni Európai Halászati Alapból folytatódhasson a flotta megújítására és korszerűsítésére nyújtott támogatások megállapítása;

29. elismeri, hogy a nők óriási szerepet játszanak a part menti halászati ágazatban, különösen az irányítás, az értékesítés és forgalmazás, az akvakultúra, a feldolgozás és a kutatás területén;

30. úgy véli, hogy nők hálózatai nagymértékben hozzájárulhatnak a halászattól függő közösségek - és különösen a part menti közösségek - társadalmi-gazdasági fejlődéséhez;

31. kéri a Bizottságot és a tagállamokat, hogy rendszeresen vegyék figyelembe az nemek közötti esélyegyenlőség érvényesítését, illetve a nők és a férfiak egyenlőségét a part menti halászattal kapcsolatos problémák és helyzetek kezelése során, valamint a közös halászati politika és a strukturális alapok által finanszírozott kísérleti projektekben, tekintettel arra, hogy az ilyen halászatra elsősorban a családi kisvállalkozásokon alapuló gazdasági szerkezet jellemző, amelyben a rendkívül fontos szerepet játszó nőknek mind jogilag, mind társadalmilag elismerést kell biztosítani;

32. úgy ítéli meg, hogy a part menti halászatból élő közösségekben napjainkban bekövetkező változások mind közvetlenül, mind közvetve érintik a nőket, és ezért kéri, hogy a Bizottság nyújtson támogatást azon egyedi projektekhez, amelyek célja a nők tevékenységének elismertetése, serkentése és változatossá tétele a halászathoz kapcsolódó területeken, valamint hogy e közösségek tevékenységének változatossá tétele és átformálása érdekében találjon olyan megoldásokat, amelyek nemcsak a helyi, regionális és nemzeti kormányzatok és az Európa Unió támogatását élvezik, hanem egyúttal a férfiak és nők egyenlő részvételét is biztosítják;

33. nyomatékosan kéri a Bizottságot, hogy a később felállítandó, Nemek Közötti Egyenlőség Európai Intézetével együttműködve egyrészt nemekre lebontva gyűjtsön adatokat a part menti halászatról és elemezze is azokat, másrészt tárja fel a part menti halászatból élő közösségekben jelentkező és sajátságosan a nőket érintő problémákat, és tegyen javaslatot azok megoldására;

34. megállapítja, hogy a part menti halászatban közvetlenül részt vevő nők egészségét károsan befolyásolhatják a sokszor nehéz munkakörülmények, de a rájuk vonatkozó törvényes munkavállalói státus hiánya gyakran megakadályozza, hogy a férfiakkal egyenlő feltételek mellett férjenek hozzá az egészségügyi ellátáshoz; ezért kéri a Bizottságot és a tagállamokat, hogy e problémára sürgősen találjanak megoldást, és hozzák meg a szükséges intézkedéseket annak érdekében, hogy e nők számára biztosítottak legyenek a gazdasági és szociális jogok (különösen a társadalombiztosításhoz és az orvosi ellátáshoz való hozzáférés joga), valamint hogy javuljanak munkahelyi biztonsági és egészségi körülményeik;

35. úgy véli, hogy a part menti halászati tevékenységekben közvetlenül részt vevő vagy abban érintett part menti halászoknak, kisipari jellegű feldolgozóknak és más part menti egységeknek részt kell venniük az ágazat irányításában;

36. felszólítja a Bizottságot, hogy konzultáljon a part menti halászati ágazattal és biztosítsa az ágazat megfelelő politikai szinten történő aktív részvételét az őket közvetlenül érintő döntéshozatali folyamatban;

37. úgy véli, hogy a regionális tanácsadó testületek ebben az összefüggésben alapvető fontosságú szereppel bírnak;

38. felszólítja a Bizottságot, hogy tegyen jelentést a Parlamentnek minden olyan kezdeményezésről, amely egyedi bánásmódban részesíti a part menti halászterületeket;

39. utasítja elnökét, hogy továbbítsa ezt az állásfoglalást a Tanácsnak, a Bizottságnak és a tagállamok kormányainak.

[1] HL L 337., 1999.12.30., 10. o. A legutóbb a 485/2005/EK rendelettel (HL L 81., 2005.3.30., 1. o.) módosított rendelet.

[2] HL C 21. E, 2002.1.24., 359. o.

[3] HL L 358., 2002.12.31., 59. o.

[4] HL L 260., 2004.8.6., 1. o.

[5] Elfogadott szövegek, P6_TA(2005)0532.

--------------------------------------------------